KOMISSION TIEDONANTO NEUVOSTOLLE Lomén yleissopimuksen 366 a artiklaan perustuvien neuvottelujen aloittamisesta Fidzin tasavallan kanssa

Viimeaikaiset tapahtumat

Seitsemän aseistautunutta ja naamioitunutta miestä valtasi 19. toukokuuta 2000 klo 10 Fidzin parlamentin George Speightin johdolla ja otti pääministeri Mahendra Chaudryn ja nelisenkymmentä muuta hallituksen ja parlamentin jäsentä panttivangeiksi. George Speight ilmoitti toimineensa kaikkien alkuperäisfidziläisten ja heidän etujensa puolesta. Hän myös ilmoitti ottaneensa itselleen kaiken toimeenpanovallan, myös presidentin valtaoikeudet, ja kumonneensa parlamentin vuonna 1997 muuttaman ja vuonna 1998 voimaan tulleen perustuslain.

Tämän laittomuuden johdosta

* 27. toukokuuta presidentti Ratu Sir Kamisese Mara joutui erottamaan demokraattisesti valitun pääministerin ja tämän hallituksen, koska niiden ei enää katsottu voivan hoitaa niille kuuluvia tehtäviä; lisäksi presidentti ilmoitti, että edustajainhuoneen virantoimitus keskeytetään kuudeksi kuukaudeksi,

* 29. toukokuuta asevoimien komentaja Frank Bainiramara otti Ratu Maran suostumuksella ja tämän astuessa syrjään toimeenpanovallan itselleen ja julisti maahan poikkeustilan, ja

* 30. toukokuuta uusi sotilashallitus antoi asetuksen, jolla vuoden 1998 perustuslaki kumottiin.

Sotilasjohto julkaisi 6. kesäkuuta luonnoksen suunnitelmaksi, jolla maahan on tarkoitus palauttaa siviilihallinto. Suunnitelman mukaan kolmen kuukauden kuluttua panttivankikriisin ratkeamisesta valta on tarkoitus palauttaa väliaikaiselle siviilipresidentille, joka puolestaan nimittää väliaikaisen pääministerin ja hallituksen. Väliaikaishallituksen tärkein tehtävä olisi laatia uusi perustuslaki ja järjestää uudet vaalit. Panttivangit ottaneet olisi armahdettava, mutta heitä ei missään tapauksessa saisi nimittää väliaikaishallituksen jäseniksi.

Koko panttivankikriisin ajan tilanne Suvassa on pysynyt suhteellisen vakaana Speightin ryhmän jäsenten ajoittaisista tuhopoltto- ja ryöstely-yrityksistä huolimatta.

EU:n puheenjohtajavaltio tuomitsi 19. toukokuuta tehdyn aseellisen kapinan vielä samana päivänä, ja antoi 29. toukokuuta asiasta toisen julkilausuman.

Kansainvälinen yhteisö on yksimielisesti tuominnut panttivangit ottaneiden yritykset vaarantaa viime vuosikymmenen kuluessa onnistuneesti edenneen demokratisoitumisen. Vaikka yleisesti katsotaankin, että on liian aikaista ottaa käyttöön pakotteita, niitä kuitenkin harkitaan ja valmistellaan siltä varalta, että yritykset demokratian kukistamiseksi Fidzillä onnistuvat, ja maassa otetaan käyttöön uusi perustuslaki ja nimitetään hallitus, jotka ovat etnisesti puolueellisia.

Edellä esitetyn valossa ja Lomén yleissopimuksen 5 artiklan ja 366 a artiklan nojalla komissio ehdottaa, että neuvosto

* kutsuu Fidzin AKT-valtiona neuvotteluihin tilanteen yksityiskohtaiseksi arvioimiseksi ja tarvittaessa sen korjaamiseksi liitteenä olevan kirjeen mukaisesti. Neuvottelujen tarkoituksena on korostaa sitä, miten tärkeänä Euroopan unioni pitää Lomén yleissopimuksen 5 artiklassa tarkoitettujen olennaisten seikkojen kunnioittamista, sekä varmistua siitä, että Fidzi aikoo noudattaa kyseisiä määräyksiä.

LIITE

LUONNOS

Bryssel

Arvoisa herra Isikel Mataitoga Fidzin tasavallan suurlähettiläs Fidzin tasavallan lähetystö Av. de Cortenberg, 66 1000 Bruxelles

Arvoisa herra suurlähettiläs,

Euroopan unionin puheenjohtajavaltio tuomitsi 19. toukokuuta 2000 antamassaan julkilausumassa asevoiman käytön demokraattisesti valittua hallitusta vastaan ja vaati pankkivankien välitöntä vapauttamista sekä demokratian ja hallituksen välitöntä palauttamista Fidzin perustuslain mukaisesti. Toisessa, 29. toukokuuta 2000 annetussa julkilausumassa Euroopan unioni ilmaisi olevansa syvästi huolestunut aikeista korvata demokraattisesti valittu hallitus väliaikaishallinnolla ja kehotti Fidzin johtoa ratkaisemaan kriisi perustuslain puitteissa. Euroopan unioni painotti myös sitä, että mikäli asiaa ei ratkaista demokraattisesti, se vaikuttaa ilman muuta yhteistyön jatkumiseen Fidzin kanssa.

Maanne hallitus antoi 30. toukokuuta 2000 asetuksen, jolla vuoden 1997 perustuslaki kumottiin.

Lomén yleissopimuksen 366 a artiklan nojalla meillä on kunnia kutsua Fidzin tasavallan edustajat neuvotteluihin tilanteen yksityiskohtaiseksi arvioimiseksi ja tarvittaessa sen korjaamiseksi.

Ehdotamme neuvottelujen käymistä Euroopan unionin neuvoston tiloissa Brysselissä ....

Kunnioittavasti

Neuvoston puolesta Komission puolesta

Kopio: AKT-suurlähettiläskomitean puheenjohtaja

AKT-valtioiden ryhmän pääsihteeri